Tullist n Sizif

yunḍ wakuc xf sizif ad d isgnunni yan isilli izḍayn xf udrar, ar iɣ nn igula afa nns ignunnid daɣ s tama n udrar ann s usrag n taẓayt nns. ɣiln iwdan akkʷ mas ur tlli kra n tmrrut yaḍn yugrn tad nna g ur illi ca n unaruz .

iɣ nɣal s mad inna humirus,rad nini masd sizif iga yan umnẓiẓ amazzay,tdda yat tullist yaḍn mas iga sg inabbayn n ibrdan.ɛtant akkʷ tallasin nna fllas ittawnnan tilli as srgnin ad ig amwuri n uzrdab nna g ur tlli lfaytt g mad akkʷ isala . acku taɣawsa nna fllas usin mas iṭnẓ g wakuc aylli g as yukr tuffrin d tsntal nns. ar ttinin masd jubitr « agllid n wakucn n ṛuma d wakuc n ignwan d waggagn g tmiṭulujit taṛumanit » yukr ‘ijin’ illis n ‘isubus’ « nna igan yan ismg nna yiwin tiṭ n iflsafn imqṛann zun d suqṛaṭ d aṛiṣṭu aylliɣ gis issutr ugllid n babil ad ig amcciwṛ lliɣ bahra ittawssan, mac ittunɣa lliɣ a inzzɣ xf watig n ufgan d tɣawsiwin nna gis iḥlan » .

iɣilf babas n ‘ isubus ‘ g mad iṣaṛn iṣṛḍ as sg dar ‘sizif’ ittr as ‘sizif’ yat tfada iɣ ira ad as yaws g tmukrist nns ad stt igan d ad d yawi aman n ibrgmmi n ‘ kurntus’ « nna igan yat tɣrmt akkʷ yufn tiɣrmin n umaḍal tlla g ruma », ma ad lli s inna ‘sizif’ ar immala mas dars tuf tnafut n waman aggagn n ignna . lliɣ taẓd tmttant n ‘sizif’ ira ad iẓṛ is at ttiri tmttuḍt nns yini as nit mḍl iyi nn ɣilad nɣd luḥ nn tafkka inu g usrir . mk ad as nn yufa ‘sizif’ ixf nns g uzrdab , yaf nn yat tɣawsa tzziwzt bahra as tt igan d uwqqṛ bahra yattuyn nna imzarayn d tayri tanafgant, issutr ilmma g ‘blutu’ « yan umtiwag amẓyan » ad t issaɣul s wakal af ad ad imrrt tamɣart nns , mac lliɣ d yaɣul izr daɣ udm n umaḍal ad d tafuyt d waman , d trɣi n isillitn d yill ur akkʷ sul iri ad yaɣul s tillas n uzrdab . ur tt yiwi g iɣuṛitn n wakc , iddr tugtt n isggʷasn g taḍfiwin n twnnaḍt d uzmumg n yil d wakal . aylliɣ nn srs yuzn wakuc ɛuṭaṛid nna t yumzn ikkst id g tumrt nna g iddr irar t s uzrdab ,yafnn yanj isilli axatar ar srs ittqql . ar nttakz g ɣid mas iga ‘sizif’ yan umrnu war lfaytt , ma ann ar t nẓṛṛa g isyafatn nns d waṭṭan nns . lliɣ ur innar ayamar i wakuc iḥml bahra tudrt ad ,ma ann ad as isrgn takrrayt iggutn nnaɣ iddr d iswuri f yat tɣawsa nna ur ilin awd kra n tyafut, ma ad ar ad akkʷ nawi iɣ a nttuiri tudrt ad nnaɣ nlla .

nssn akkʷ masd tallasin ttuskarnt afad ad awint taflst d lfaytt iggutn g iɣil d umarur , aylli akkʷ nttɣal igat yat tɣssa ar tettasi yan isilli axatar ar t inzzɣ s aflla yakʷid daɣ s tama, ar ittals i ma ann tugtt n tikkal . nɣal ula udm ann iɣilfn izdin d isilli ann nɣal ula mas a ittaws s ifassn nns d iḍaṛrn ,d twisi nnsn af ad ad alln isilli ann sgnunnint s aflla , nakʷz nn gis ula tiwisi d ufra anafgan nna aɣ ittbayann g ifassn ann ittutn s tallaxt . g tgira n tqbbanit ad akkʷ nna ittussann s udɣar war anzwi d ignna war tadrut ,ar nttgula s iwttasn. ar ittmnid ‘ sizif ‘ isilli ann iɣ ad ittakʷi s izddar n udrar ann g yat tizi idrusn , s umaḍal ann amazdar nna sd iqqan ad t daɣ yall s wafa takklit yadnin ar d daɣ ttakʷi s izdar …

sg ma ad akkʷ aylli s stawhmmaɣ g ‘sizif’ ibddi yann nns d walas i uskkir ann tugtt n tikkal bla kra n lfaytt,d udm ann igan zun d aẓṛu g tẓẓa tkrrayt aylliɣ iga zun d ntta zun d aẓṛu yann nit .ar ttɣalɣ s ufgan ann nna nn ittakʷin s yat twada innukman afad ad daɣ yals i uskkir ann d tkrrayt ann nna ur ilin iwtta acku tizi ann nna nn ittaɣuln s uwurri n tkrrayt d tbkkaḍ tgatt tizi n usɣẓn.acku akud ann lli ɣa ittaɣul sg afa ar tama iḍfṛ aẓṛu ann s tzmmar iggutn ma ann ad igan tilit nns nna idusn xf uẓṛu ann .

iɣ tga tallast ad tin tkrrayin ma ann ar immala mas srs izziḍṛ umrnu nns ,iɣ nenna mgal n ma ad rad nsrs yan usqqsi : man atig d uddur nna illan dar tkrrayt n sizif ? iɣ dis ur imun unaruz d umurs g ku tasurift. ass ad ar ittmurs umswuri ku ass d ussan n tudrt nns akkʷ , ar iskar yat twwuri ku assn macc aylli s iɣal yugr takrrayt nna ɣa izzray . mk ad as rad nini mas iga ‘sizif’ abrulitaṛi n wakuc agrawli,wanna ittɣaln s waddad nns iɣulfn, ar akkʷ ittkfaṛ tizi nnaɣ d daɣ iggʷz s izdar ad daɣ yals i twwuri lli mu bdda ittals . ad niɣil mas daɣ yaɣul ‘sizif’ s isilli nns ,ad nini masd aṭṭan illa ɣas g tzwiri s mk ad rad nini masd aɣbalu n uɣiluf d tkrrayt afgan nit ad t igan . mk ann ar aɣ immala mas imurs uẓṛu ann d nttan nit ad igan aɣiluf s ixf nns . acku aɣiluf ann nna ur ilin iwtta izḍay ad t yasi ufgan,afgan ar ittddr yat tudrt iẓiln ar akud nna g issn tugtt n tɣawsiwin ad issntay g tudrt n tkrrayt. ɣid aɣ a nttakʷz yat tɣawsa bahra iḥlan ad stt igan d mqqar d takrrayt ad nna g nddr mac tizmmar d tziḍaṛ inu ar akkʷ sɣudunt isyafatn ar tn ttajja ad dusn zrin aṭṭan ,mk ann a sa nttrnu f isyafatn nna ur igin amya ng unẓiẓn s iman nnɣ . acku ur da nttakʷz mas ur nsala kra n twwuri nna d dar tayafut ard nmḍi takrrayt nskr kra n trsal nna immalan tumrt i iman nnɣ ,acku tumrt d tkrrayt aluln d d g yan wakud d yan udɣar. ur da bḍḍun ,ur nɣi ad nini masd tumrt tlla nn g twwuri ann nna ur ilin awd kra n tyafut iẓiln .

izḍaṛ ad daɣ nini masd tumrt ar tt nssdraf sg usyafa s uskkir ann n uswuri war tayafut,mk lli inna ‘ udib ‘ masd kullu tiɣawsiwin nna illan ḥlant akkʷ, awnni ad iga unẓiẓ. ar aɣ tsslmad masd anaruz isul bdda ur ili iwtta , ar teṭṭay g umaḍal ad yan wakuc nna d srs yiwin taḍfi n tkrrayt nna g ur tlli awd ka n lfaytt,ar aɣ daɣ tsslmad masd afgan nttan ad igan anenbaḍ g tɣawsiwin akkʷ n tudrt . ɣid ag tlla tumrt yattuyn n ‘ sizif ‘ nttan iga anbbaḍ g tudrt nns , d issn mad rad as isaṛ g imal. aẓṛu nns isɣawsa srs nttan s ixf nns , mk ann d ufgan nna igan zun d nttan iɣ a iẓṛṛu takrrayt d ibkkidn nns , g mnid n umaḍal ifstan,mk lli nssn masd tugtt n imslitn ganin isqqsitn nna ur ilin ifssayn ad d ittlaln g uɣbalu n tudrt ad . ur tlli ka n tafuyt bla tillas iqqand ad nssn s tjmilt n yiḍ , afgan nna igan zun d ‘ sizif ‘ ur aɣ ittbdad mnid n aynna as isaṛn g ibkkidn d itrsiwn n tudrt , ur fllas ittyara ɣas tiɣawsiwin iḥlan ; yan iɣil ad ittilin s aynna ittyaran xf ufgan, tugtt n iwdan ur as nnarn ayamar ,acku ar ittiri ufgan akkʷ ad as tḥlu tudrt nns . mac llan iwdan gan inbbadn n ussan n tudrt nnsn . mk ad asa daɣ ittannay ‘ sizif ‘ iɣ nn yaɣul s isilli nns tirsal n iskkirn nna fllas ittyaran ,ma ann nttan ad t iskrn i ixf nns isrg as ,ma ann ar rad ig afna i tudrt nns . zun d kra n unukaḍ nna iran ad iẓṛ tafuyt mqqar issn is ɣurs ur lint tillas iwtta,mac iḍfṛ ukan abrid nns sul ukan ittgnunni isilli sg iwdan akkʷ .

ad najj ‘ sizif ‘ g tama n udrar,acku ar akkʷ nsyafa s tkrrayt nns , maca ar aɣ isslmad taɣlift tamattayt nna ittagʷin akuc d aynna fllaɣ yura , ar ittɣal awd mas akkʷ ḥlant tɣawsiwin mqqar bkkdnt ,ar ittini uwnni nns masd amaḍal ad nna ur ilin anbbaḍ ittut s tɣawsiwin nna iḥlan ɣudunt ,acku ku afzzuf g isilli yann d ku adɣar g udrar ann nna g illa yiḍ tudtt n tikkal ar iskar yan umaḍal igan waẓ , d tɣnsa ann afad ad igulu afa n udrar igum af ad ad isiiktur ul n ifgan s tumrt. acku illa fllaɣ ad nswingim masd ‘ sizif ‘ immr bahra .

boumisser  abdelouahed
 Tisaɣulin